ედრიან ბელიუ
რობერტ სტივენ „ედრიან“ ბელიუ (ინგლ. Adrian Belew, 23 დეკემბერი, 1949) — ამერიკელი მუსიკოსი, სიმღერების ავტორი და მუსიკალური პროდიუსერი. მულტი-ინსტრუმენტალისტი და გიტარისტი ბელიუ ყველაზე მეტად ცნობილია შესრულებისადმი არატიპიური, იმპრესიონისტული მიდგომით. თავის მხრივ, მისი სტილი, სტანდარტული ინსტრუმენტული ტონალობების სანაცვლოდ, შეიცავს ცხოველების და მექანიზმების მსგავს ჟღერადობას. 1981-2009 წლებში ედრიანი იყო პროგრესული როკ-ჯგუფ King Crimson-ის წამყვანი ვოკალისტი და ერთ-ერთი გიტარისტი. იგი ითვლება „საოცრად მრავალმხრივ შემსრულებლად“. ლეიბლებზე Island Records და Atlantic Records გამოცემული აქვს თითქმის 20 სოლო ალბომი. მათში The Beatles-ის გავლენით შექმნილი პოპ-როკი აღრეულია უფრო ექსპერიმენტულ მხარეებთან. ედრიანი არის ჯგუფ The Bears-ის წევრი და 1970-იან–1980-იან წლებში ჰყავდა საკუთარი კოლექტივი, GaGa. როგორც სესიური მუსიკოსი, მუშაობდა სხვა შემსრულებლებთან, რომელთა შორის აღსანიშნავია ფრენკ ზაპა, დევიდ ბოუი, Talking Heads, King Crimson, ლორი ანდერსონი და Nine Inch Nails. წვლილი აქვს შეტანილია პოლ საიმონის, Tom Tom Club-ის და სხვათა ჰიტური სინგლების ჩაწერაში. 1989 წელს გამოუშვა სინგლი „Oh Daddy“, მემდგომში ქცეული ჰიტად. მისი 2005 წლის სინგლი Beat Box Guitar ნომინირებული იყო გრემის ჯილდოზე საუკეთესო როკ-ინსტრუმენტალის კატეგორიაში. ედრიანი აგრეთვე აქტიურია საკრავების დიზაინის და მულტიმედიის სფეროებში. Parker Guitars-თან ერთად შეიმუშავა საკუთარი Parker Fly-ს გიტარა. აგრეთვე არის iOS-ის მობილური აპლიკაციების, FLUX by belew-ს და FLUX:FX, the multi-effect audio processor app-ის ავტორი.